b"\n_START_ARTICLE_\nPic\xc3\xa8\n_START_PARAGRAPH_\nEl Pic\xc3\xa8 (llat\xc3\xad Picenum) fou una regi\xc3\xb3 d'It\xc3\xa0lia durant l'antiga Roma. Fou el pa\xc3\xads del picentins (picentini) o picens (piceni), nom convencional, mentre la branca despla\xc3\xa7ada al sud entre Camp\xc3\xa0nia i Luc\xc3\xa0nia s'anomenen picentes per distingir-los del picentins del Picenum. Era una regi\xc3\xb3 al centre de la pen\xc3\xadnsula It\xc3\xa0lica a la costa de la mar Adri\xc3\xa0tica entre la desembocadura de l'Aesis i la del Matrinus, arribant a l'interior fins als Apenins. Tenia a l'oest el pa\xc3\xads dels umbres i dels sabins, al sud el pa\xc3\xads dels vestins, i al nord el territori dels gals s\xc3\xa8nons (aquest districte fou incl\xc3\xb2s despr\xc3\xa9s a la prov\xc3\xadncia d'\xc3\x9ambria per\xc3\xb2 considerat del Picenum per alguna autors com Polibi i Livi que esmenten el Ager Gallicus com a part del Picenum). Passava per Picenum la via Val\xc3\xa8ria._NEWLINE_La prov\xc3\xadncia del Picenum fou establerta per August com a cinquena regi\xc3\xb3 d'It\xc3\xa0lia (sense el territori dels gals s\xc3\xa8nons que fou incl\xc3\xb2s a l'\xc3\x9ambria). A la part sud hi vivia un poble anomenat els pretutis (praetutii) que presentaven difer\xc3\xa8ncies amb els picens; el territori entre els rius Vomanus i Matrinus formava un districte especial anomenat Ager Hadrianus._NEWLINE_El 380 aC es va establir una col\xc3\xb2nia d'exiliats grecs siracusans a Ancona i \xc3\xa9s l'\xc3\xbanic fet conegut de la hist\xc3\xb2ria del Picenum fins al seu contacte amb Roma. Per la seva proximitat amb els gals, Roma va buscar l'alian\xc3\xa7a dels picentins i la va obtenir el 299 aC en un tractat que fou respectat escrupolosament pels picens. La llarga pau va fer esdevenir el Picenum un dels districtes m\xc3\xa9s poblats d'Italia. _NEWLINE_El pa\xc3\xads fou ocupat militarment pels c\xc3\xb2nsols Sempronius Sophus i Appius Claudius en una sola campanya el 268 aC, sense trobar resist\xc3\xa8ncia; les causes de la guerra s\xc3\xb3n desconegudes; en aquell moment nom\xc3\xa9s els sal\xc2\xb7lentins i els picens no havien estat sotmesos a Roma i conservaven una real independ\xc3\xa8ncia._NEWLINE_Despr\xc3\xa9s del 268 aC van esdevenir subjectes aliats de Roma. El seu territori fou afectat per la Segona Guerra P\xc3\xbanica per\xc3\xb2 no s'esmenta als picens com aliats dels cartaginesos (si ho foren els picentes)._NEWLINE_El poble no apareix de fet a la hist\xc3\xb2ria fins a la guerra social, el 91 aC. Les hostilitats es van iniciar a Asculum que era considera capital del Picenum; a aquesta ciutat foren assassinats el proc\xc3\xb2nsol Q. Servilius i el seu llegat Fronteius, i aix\xc3\xb2 fou el senyal de revolta general. El primer atac de Cneus Pompeius Strabo contra la ciutat fou rebutjat (90 aC) i el general quasi fou expulsat de Picenum mentre els altres ex\xc3\xa8rcits romans estaven ocupats lluitant contra els marsis i els pelignes. El seg\xc3\xbcent any fou atacada de nou i el general dels picens Judacilius va dirigir un llarg enfrontament que va acabar amb la rendici\xc3\xb3 d'Asculum seguida de tot el Picenum (89 aC). Llavors van rebre la ciutadania romana com un dels resultats de la guerra._NEWLINE_A la guerra civil el 49 aC C\xc3\xa8sar va ocupar sense lluita la regi\xc3\xb3 que es va declarar al seu favor; els pompeians es van retirar d'Auximum i Asculum on tenien guarnicions._NEWLINE_A la guerra civil entre Vespasi\xc3\xa0 i Vitel\xc2\xb7li el 69, el darrer va ocupar la prov\xc3\xadncia sense resist\xc3\xa8ncia. _NEWLINE_Picenum va restar prov\xc3\xadncia durant tot l'Imperi per\xc3\xb2 sembla que la seva poblaci\xc3\xb3 es va reduir. Vers el segle II la prov\xc3\xadncia apareix unida administrativament amb un districte anomenat Flam\xc3\xadnia (per on passava la via Flam\xc3\xadnia) i les dues entitats van formar una prov\xc3\xadncia que abra\xc3\xa7ava tota la franja de l'\xc3\x9ambria al llarg de la costa de la mar Adri\xc3\xa0tica, i el territori dels sabins, vestins, pelignes i marsis. Aquesta prov\xc3\xadncia ampliada apareix al Liber Coloniarum sota el nom de Picenum, incloent ciutats com Alba, Nursia, Nomentum, Fidenae, i Tibur. Per\xc3\xb2 aquesta uni\xc3\xb3 fou temporal i al segle III Flam\xc3\xadnia i Val\xc3\xa8ria es van separar de Picenum, i aquesta mateixa prov\xc3\xadncia es va dividir en dues: Picenum Suburbicarium, (o simplement Picenum), que corresponia pr\xc3\xa0cticament a la prov\xc3\xadncia (cinquena regi\xc3\xb3) creada per August; i Picenum Annonarium, que corresponia al territori entre el Aesis i el Rubic\xc3\xb3 (l'antic Gallicus Ager), separat de l'\xc3\x9ambria._NEWLINE_A partir del 404 Ravenna va esdevenir capital imperial i aix\xc3\xb2 va contribuir a evitar la decad\xc3\xa8ncia de la prov\xc3\xadncia._NEWLINE_La regi\xc3\xb3 va passar als ostrogots per\xc3\xb2 l'emperador rom\xc3\xa0 d'Orient Justini\xc3\xa0\xc2\xa0I i va enviar als seus generals. Auximum, considerada la capital, fou teatre de lluites, fins que finalment fou conquerida per Belisari. Picenum va formar part de l'Exarcat de Ravenna quan aquest es va crear._NEWLINE_Durant el govern grec va sorgir el nom de Pent\xc3\xa0polis per la regi\xc3\xb3 que comprenia bona part del Picenum, aix\xc3\xad anomenada per tenir cinc ciutats principals. Els longobards la van ocupar el 751 per\xc3\xb2 els francs van anar a It\xc3\xa0lia el 754 i el rei dels francs la va donar al Papa despr\xc3\xa9s de la derrota del rei Astolf."